## Rješenje kojim se Davoru Đereku oduzima odobrenje za rad brokera

### NN 84/2009 (16.7.2009.), Rješenje kojim se Davoru Đereku oduzima odobrenje za rad brokera

84 16.07.2009 Rješenje kojim se Davoru Đereku oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2052

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Davoru Đereku iz Splita, Mihanovićeva 8, za rad brokera, na sjednici održanoj 9. srpnja 2009. godine donijela je

RJEŠENJE

1. Davoru Đereku iz Splita, Mihanovićeva 8, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 336.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 1. lipnja 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja Davoru Đereku iz Splita, Mihanovićeva 8, za rad brokera.

Nakon izvršenog uvida u predmete Agencije klasa: UP/I-451-04/07-07/118 i klasa: 451-04/09-17/30 utvrđeno je sljedeće:

Rješenjem Agencije, klasa: UP/I-451-04/07-07/118, urbroj: 326-111/08-2, od 17. siječnja 2008. godine, Davoru Đereku iz Splita, Mihanovićeva 8, zaposleniku investicijskog društva Fima-Vrijednosnice d.o.o., Varaždin (dalje u tekstu: Društvo), izdana je na neodređeno vrijeme dozvola za obavljanje poslova brokera.

Dana 15. travnja 2009. godine, u predmetu Agencije klasa: 451-04/09-17/30, zaprimljena je obavijest Društva iz koje je vidljivo da je Davor Đerek s 10. travnja 2009. godine prestao biti zaposlenik Društva. Nadalje, 12. lipnja 2009. godine, Agencija je zaprimila obavijest Davora Đereka o neobavljanju poslove brokera i o tome da trenutno nema namjeru zasnovati radni odnos kao broker.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Budući da je iz zaprimljenih obavijesti vidljivo da Davor Đerek više ne obavlja poslove brokera u Društvu, isti više ne ispunjava uvjete iz članka 24. stavak 1. Zakona.

Slijedom izloženog, a s obzirom da Davor Đerek više ne ispunjava uvjete na temelju kojih mu je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti mu odobrenje za rad brokera i provesti upis oduzimanja odobrenja u Registru brokera koji vodi Agencija, s danom upisa 9. srpnja 2009. godine, pod rednim brojem 336.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/15

Urbroj: 326-111/09-2

Zagreb, 9. srpnja 2009.

Član Uprave
Ivo Šulenta, v. r.

Rješenje, NN 84/2009-2052